17
দায়ূদের একটি প্রার্থনা|
1 হে প্রভু, ন্যায্য বিচারের জন্য আমার প্রার্থনা শুনুন|
আমি উচ্চস্বরে আপনাকে ডাকছি
এবং আমি যা বলছি, সৎ‌ভাবে বলছি|
অতএব, আমার প্রার্থনা শুনুন|
2 আপনি আমার সম্পর্কে যথাযথ সিদ্ধান্ত নেবেন|
আপনি সত্যকে দেখতে পান|
3 আপনি আমার অন্তরের গভীর পর্যন্ত দেখেছেন|
সারারাত আপনি আমার সঙ্গে ছিলেন|
আপনি আমায় জিজ্ঞাসা করেছেন এবং আমার মধ্যে কোন ত্রুটি পান নি|
আমি কোন মন্দ ফন্দি করি নি|
4 আপনার নির্দেশ পালন করতে গিয়ে,
মানুষের পক্ষে যতখানি কঠিন প্রচেষ্টা সম্ভব, তা আমি করেছি|
5 আমি আপনার পথ অনুসরণ করেছি|
আমার দুটি পা, আপনার প্রদর্শিত জীবনের চলার পথ, কখনও পরিত্যাগ করে নি|
6 হে ঈশ্বর, আমি আপনাকে ডাকছি, দয়া করে আমায় উত্তর দিন|
আমার কথা শুনুন, আমার প্রার্থনা শুনুন|
7 হে ঈশ্বর, যারা আপনার ওপর নির্ভর করে,
তাদের আপনি সাহায্য করেন|
সেই সব লোক আপনার ডানদিকে দাঁড়াবে|
তাই দয়া করে, আপনার এক অনুগামীর প্রার্থনা শুনুন|
8 আপনার চোখের মণির মত আমায় রক্ষা করুন|
আপনার ডানার ছায়ায় আমায় আশ্রয় দিন|
9 প্রভু, সেই সব মন্দ লোক, যারা আমাকে বিনষ্ট করতে চাইছে, তাদের হাত থেকে আমায় রক্ষা করুন|
যারা আমার চার পাশে থেকে আমাকে আঘাত করতে চাইছে, তাদের হাত থেকে আমায় রক্ষা করুন|
10 ঐসব মন্দ লোক এত অহঙ্কারী যে তারা ঈশ্বরের বাক্য শুনতেই চায় না
এবং তারা নিজেদের সম্পর্কে বড়াই করে|
11 ঐসব লোক আমাকে তাড়া করেছে|
এখন তারা আমার চারপাশে রয়েছে|
তারা আক্রমণ করার জন্য তৈরী হয়ে রয়েছে|
12 ঐসব মন্দ লোক সিংহের মত অন্য পশুকে হত্যা করে খাবার জন্য অপেক্ষা করছে|
তারা সিংহের মত লুকিয়ে থাকে, আক্রমণের জন্য প্রস্তুত থাকে|
13 প্রভু উঠুন এবং শত্রুদের কাছে যান|
ওদের দিয়ে আত্মসমর্পণ করান|
আপনার তরবারি ব্যবহার করে আমাকে মন্দ লোকদের হাত থেকে রক্ষা করুন|
14 প্রভু, আপনার ক্ষমতা দ্বারা দুষ্ট লোকদের বসতভূমি থেকে উচ্ছেদ করুন|
প্রভু, বহু লোক আপনার সাহায্যের জন্য এসেছে|
এই জীবনে এই সব লোকদের খুব বেশী কিছু নেই|
ঐসব লোককে প্রচুর খাদ্য দিন|
ওদের শিশুরা যা চায় সব দিন|
ওদের শিশুদের এতই বেশী পরিমান দিন যেন, ওরা ওদের শিশুদের জন্যও উদ্বৃত্ত খাদ্য রেখে যেতে পারে|
15 আমি বিচারের জন্য প্রার্থনা করেছি|
তাই হে প্রভু আমি আপনাকে দেখবো এবং হে প্রভু, আপনাকে দেখে পরিপূর্ণভাবে পরিতৃপ্ত হব|